‘ซีไอเอ็มบี’เดี้ยงสินเชื่อหดรายได้ลด
&#8216;สุภัค&#8217;ปรับกลยุทธ์หารายย่อยสั่งบุกเอสเอ็มอีหากินส่วนต่าง
26 ธ.ค. 2555

‘สุภัค’ปรับกลยุทธ์หารายย่อยสั่งบุกเอสเอ็มอีหากินส่วนต่าง
“ซีไอเอ็มบีไทย” รับสภาพสินเชื่อหลุดเป้า ส่วนต่างดอกเบี้ยหด ปรับกลยุทธ์ใหม่ปีหน้ารุกตลาดรายย่อย เพิ่มรายได้
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า สินเชื่อของธนาคารในปีนี้จะเติบโตได้ต่ำกว่าเป้าที่ 20-30% เนื่องจากตัวเลขล่าสุด 9 เดือน สินเชื่อยังเติบโตได้เพียง 15% ทำให้คาดว่า แม้จะรวมไตรมาส 4 แล้วน่าจะโตเต็มที่ได้เพียง 15-20% 
สาเหตุที่สินเชื่อในปีนี้ขยายตัวได้น้อยมาจาก 2 ปัจจัย คือ 1.การชะลอปล่อยสินเชื่อไม่มีหลักประกันในช่วงปรับระบบ One Platform ตอนต้นปี ทำให้ไม่ได้ปล่อยใหม่ ขณะที่ยอดชำระคืนมีเข้ามาเดือนละ 300-400 ล้านบาท ทำให้ยอดคงค้างในกลุ่มนี้ลดลงเหลือเพียง 5,000-6,000 ล้านบาท จากที่ 3 ปีก่อนมียอดคงค้างถึง 1.2 หมื่นล้านบาท และ 2.การที่ลูกค้าธุรกิจรายใหญ่มียอดการชำระคืนสินเชื่อเข้ามาสูง 
นายสุภัค ยอมรับว่า ส่วนต่างดอกเบี้ยสุทธิของธนาคารในปีนี้จะทำได้ต่ำกว่าเป้าหมายที่ 3.5-3.8% เช่นกัน โดยใน 9 เดือน ส่วนต่างดอกเบี้ยยังอยู่ที่ 3.12% ซึ่งเป็นผลมาจากการแข่งขันเงินฝากที่รุนแรง 
อย่างไรก็ตาม เชื่อว่าภายในสิ้นปีส่วนต่างดอกเบี้ยจะขยับกลับขึ้นมาที่ระดับ 3.2% ได้ เนื่องจากขณะนี้ฐานเงินฝากออมทรัพย์และกระแสรายวันของธนาคาร และการเบิกใช้สินเชื่อระยะยาวของลูกค้าเริ่มมีสัดส่วนเพิ่มขึ้น นอกจากนี้ในเดือนที่ผ่านมา ธนาคารยังได้ออกหุ้นกู้วงเงิน 3,000 ล้านบาท มาช่วยลดต้นทุนเงินฝาก 
นายสุภัค กล่าวว่า กลยุทธ์ของธนาคารในปี 2556 ธนาคารตั้งเป้าการเติบโตสินเชื่อไว้ที่ 20-30% โดยจะให้น้ำหนักไปที่สินเชื่อรายย่อยมากที่สุด โดยเฉพาะสินเชื่อไม่มีหลักประกันที่จะขยายฐานคงค้างให้กลับมาอยู่ที่ระดับ 7,000-8,000 ล้านบาท หลังจากมีความพร้อมด้านระบบคัดกรองแล้ว รองมาเป็นสินเชื่อเอสเอ็มอี ขณะที่สินเชื่อรายใหญ่จะมุ่งเน้นไปที่การให้บริการด้านวาณิชธนกิจมากกว่าการให้สินเชื่อซึ่งมีรายได้จากดอกเบี้ยต่ำ 
ผู้บริหารธนาคารซีไอเอ็มบี ไทย คาดว่าสัดส่วนสินเชื่อในพอร์ตของธนาคารในปีหน้าจะมีการปรับเปลี่ยน โดยสัดส่วนสินเชื่อรายย่อยจะเพิ่มขึ้นเป็น 45% จากเดิมอยู่ที่ 35-40% สินเชื่อรายใหญ่จะลดมาอยู่ที่ 35% จากเดิมอยู่ที่ 30-40% ขณะที่สินเชื่อเอสเอ็มอีจะคงสัดส่วนเท่าเดิมที่ 25% ซึ่งเชื่อว่ากลยุทธ์นี้จะทำให้ส่วนต่างดอกเบี้ยในปีหน้าเพิ่มขึ้นมาอยู่ที่ 3.3-3.6% ขณะที่อัตราหนี้เสียจะพยายามควบคุมให้อยู่ที่ 3.4% จากปัจจุบัน 3.5% 
ขณะเดียวกัน ธนาคารยังต้องการเพิ่มสัดส่วนระหว่างรายได้ค่าธรรมเนียมกับรายได้ดอกเบี้ยจากปัจจุบันที่มีสัดส่วนที่ 25:75 ให้เพิ่มขึ้นเป็น 40:60 ผ่านการให้บริการด้านวาณิชธนกิจที่มีเครือข่ายครอบคลุมภูมิภาคอาเซียน ตะวันออกกลาง และออสเตรเลีย ซึ่งถือเป็นจุดแข็งของธนาคาร
สำหรับธุรกิจบัตรเครดิตที่เดิมนั้นจะเริ่มเปิดตัวได้ภายในไตรมาสแรกของปีหน้านั้น ธนาคารได้เลื่อนแผนการดังกล่าวออกไปก่อน เนื่องจากบัตรเครดิตเป็นธุรกิจที่ต้องใช้งบลงทุนและมีค่าใช้จ่ายด้านการตลาดสูงในช่วงแรก จึงไม่ต้องการให้เรื่องดังกล่าวเข้ามากระทบผลกำไร เร็วสุดที่จะสามารถเปิดตัวได้ปลายปีหน้า